IS vertaili neljän suurimman puolueen vaaliohjelmat: mistä säästetään ja mitä tehdään veroille.

KESKUSTAN LEIKKAUSLISTA

Etuuksien indeksitarkistusten osittainen jäädytys, 1 miljardi. Indeksit nousevat vain palkkaratkaisun verran. Jos inflaatio 1,5% ja palkankorotukset 0,4%, indeksikorotuksista säästyy prosentti. Työeläkkeisiin normaalit indeksikorotukset.

Valtionhallinnon tehostaminen, 300 miljoonaa. Ei koske puolustusvoimia, poliisia, rajavartiostoa, tullia.

Valtion it-menot ja valtion kiinteistömenot, 300 miljoonaa. Elinkeinoelämän tuet, 300 miljoonaa. Sote-uudistus, 200 miljoonaa. Muut säästöt, 200 miljoonaa.

Leikkauksia kehitysyhteistyöhön tai lähetystöverkon yhdistäminen Pohjoismaiden kanssa, poliittisista valtiosihteereistä luopuminen, ministereiden avustajien vähentäminen, puoluetuen leikkaus.

Leikkauslistojen vastineeksi menolisäyksiä, 300 miljoonaa.

Lisärahaa Puolustusvoimille 150 miljoonaa, toiset 150 miljoonaa omaishoitoon, sotaveteraaneille, lapsiperheiden kotipalveluun ja takuueläkkeeseen korotus 10 euroa/kk.

ENTÄ VEROTUS? Ei nouse eikä kiristy. Veronkiristyksiä ja veronalennuksia 800 miljoonaa. Tuloveroihin 450 miljoonan kevennys, pieni- ja keskituloisille.

Kotitalousvähennykseen ikäihmisten terveydenhoitopalvelut, yksinelävien kotitalousvähennyksen kaksinkertaistaminen, perintöveron helpotukset, osinkojen verovapaus 1 000 euroon asti.

Kiristetään kiinteistöveroa ja ympäristöveroa, tupakka-askille lisähintaa 95 senttiä.

MITÄ ERITYISTÄ? Teiden rakentamiseen 150 miljoonaa lisää. Tämä rahoitettaisiin väliaikaisella polttoaineveron korotuksella ja ulkomaisten rekka-autojen vinjettimaksulla.

SDP:N LEIKKAUSLISTA

Vaalikauden aluksi heti päätös 3 miljardin leikkauksista. Miljardin lisäleikkauksesta päätös hallituskauden puolivälissä, jos on tarpeen.

Sopeutuksesta kaksi kolmasosaa leikkauksilla ja kolmannes veronkorotuksilla.

Etuuksien indeksien osittainen jäädytys, 800 miljoonaa

Pääosa korotuksista puolitettuina. Täysimääräiset indeksikorotukset eläkkeisiin, lapsilisiin, toimeentulotukeen, työttömyysturvaan, vanhempainrahoihin.

Elinkeinotuet, 400 miljoonaa. Kaatunut koulutusuudistus, 270 miljoonaa. Tuulivoiman syöttötariffi, maataloustuet, innovaatiorahoitus.

Kuten myös kokoomus, aikoo viedä loppuun eduskunnan loppumetreillä kaatuneen koulutuksen järjestämis- ja rahoitusuudistuksen.

Sote-uudistus, 250 miljoonaa. Valtionhallinto ja it-kulut, 250 miljoonaa. Sosiaaliturvan uudistukset, 250 miljoonaa.

Pitkäaikaistyöttömät töihin täydellä palkalla, työnantaja saisi korvaukseksi palkatun henkilön työttömyysturvan.

ENTÄ VEROTUS? Veronkiristyksiä 1 miljardi. Tästä 800 miljoonaa kiristämällä veroja, 200 miljoonaa harmaan talouden torjunnasta.

Verokevennyksiä pieni- ja keskituloisille. Ei kerrottu määrää, selviää tuloratkaisun jälkeen. Rinne sanonut keskituloiseksi 41 000 euron vuositulot.

Eläkeläisille työtulovähennys ja eläketulovähennys. Lisää haittaveroja, pääomaveroon lisää progressiota.

MITÄ ERIKOISTA? Myös yritysystävällisyyttä: Ohjelmassa esimerkiksi päästökaupan kompensaatio yrityksille ja dieselveron palautusjärjestelmä ammattiliikenteelle.

PERUSSUOMALAISTEN LEIKKAUSLISTA

Kehitysapu, 500 miljoonaa. Puolueen oma kehitysapumalli. Kehitysapu perustuisi entistä enemmän ihmisten omille lahjoituksille.

EU-jäsenyysmaksu puolitettava, nyt yli miljardi euroa. Maahanmuuton kulut, ulkomaille menevä sosiaaliturva, 200–350 miljoonaa.

Valtion it-kulut, 200–300 miljoonaa. Yritystuet, 200–300 miljoonaa. Tuulivoiman syöttötariffi, 100–150 miljoonaa.

Ei leikkauksia koulutukseen. Leikkausten vastineeksi kasattava investointipaketti: vuokra-asuntoja, julkisten rakennusten korjausta, teiden rakentamista ja vientiyritysten rahoitusta.

ENTÄ VEROTUS? Alle 1 000 euron kuukausitulot verottomiksi. Suurituloisille veronkorotuksia. Varallisuusvero uudelleen käyttöön. Säätiöiden yli 100 000 euron vuosittaiset pääomatulot verolle. Yhteisöveron korotus.

Autoveron poisto vaalikauden aikana. Ylelle vähemmän rahaa, Yle-vero pienemmäksi. Kaikki verotuet tarkasteluun, turhat verovähennykset pois.

Jyrkkä ei ruuan ja lääkkeiden arvonlisäveron nostolle. Energiaverotusta alennettava sadoilla miljoonilla euroilla.

MITÄ ERIKOISTA? Kuntaliitoksissa työntekijöille luvattu viiden vuoden irtisanomisaika poistettava. Konkurssilakeja uudistettava ja yrittäjälle mahdollisuus epäonnistua. Maahanmuuttajien sosiaaliturvaan rajoituksia: kenelle ja millä perusteilla tukia maksetaan.

Suomen otettava uudelleen käyttöön jalkaväkimiinat. Nollatoleranssi koulukiusaamiselle. Jätevesiasetus purettava.

KOKOOMUKSEN LEIKKAUSLISTA

Etuuksien indeksikorotusten osittainen jäädyttäminen, 1 miljardi. Sama kuin keskustalla. Toimeentulotuki ja työeläkkeet indeksijäädytysten ulkopuolelle.

Valtionhallinto, 600 miljoonaa. Tehostaminen, it-kulujen ja kiinteistömenojen leikkaus, eduskunnan ja ministeriöiden toimintamenot, poliittiset avustajat.

Puolueen työlistan vaikutus julkiseen talouteen, 500 miljoonaa. Puolueen oman työlistan suorat säästöt, 300 miljoonaa. Työttömyysturvan lyhennys, opintotuki lainapainotteisemmaksi, vuorotteluvapaan tiukennus, kotihoidon tuen keston lyhentäminen, työttömyysputki pois vuoden 1965 jälkeen syntyneiltä.

Hyvätuloisten tulonsiirrot, 300 miljoonaa. Ei yksityiskohtia vielä, esimerkiksi lääkekorvausten pienentäminen perusterveiltä.

Yritystuet, 250 miljoonaa. Kehitysyhteistyö, 300 miljoonaa. Kaatuneet uudistukset loppuun, 300 miljoonaa. Koulutuksen järjestämis- ja rahoituslaki, 270 miljoonaa. Perhepaketin subjektiivisen päivähoidon rajoittaminen.

Julkiset työvoimapalvelut, 100 miljoonaa. Sääntelyn purkaminen, 50 miljoonaa. Kuntatalous, 2 miljardia.

ENTÄ VEROTUS? Luvannut maltillisen palkkaratkaisun vastineeksi kahden miljardin euron verokevennykset kaikkiin tuloluokkiin. Lisäisi veroja miljardin: korotuksia välillisiin veroihin, haittaveroihin ja kiinteistöveroon.

MITÄ ERIKOISTA? On listannut, että työntekijöiden koeaika tulisi pidentää neljästä kuukaudesta kuuteen kuukauteen, pienemmissä yrityksissä koeaika vuoteen. Pitkäaikaistyöttömille mahdollisuus määräaikaisiin töihin ilman eri perusteita.